Klar værvinner: – Stort sett pent 
Meteorologene spår sol og stigende temperaturer, men allerede fra onsdag kan været snu.  Denne uken kunne store deler av landet omsider kjenne de første tegnene til vår. Meteorologen advarte imidlertid om et lite opphold i helgen.  Men hold ut, allerede mandag vil forhåpentligvis Østlandet få en ny dose med vitamin D: – Det vil være perioder med sol. Men skydekket vil være litt skiftende, forteller statsmeteorolog i Meteorologisk institutt Susana Reuder til VG.   Det er imidlertid ett sted i landet som uten tvil har værgudene på sin side – nemlig Vestlandet.  Befinner du deg i regnets hjemby, Bergen, kommer meteorologen med en gladmelding:  I skrivende stund har vestlendingene blå himmel og strålende sol, som vil bli med inn i starten av denne kommende uken.  – Både på vestsiden og i Midt-Norge er det ventet stort sett pent vær. Det blir perioder med sol, men litt mer skyer.  Reuder forteller at solen også vil titte frem i vestlige deler av Midt-Norge og Sørlandet.  Under ser du prognosene ut frem til onsdag. Blått illustrerer kald luft og rødt illustrer mild luft: Usikkert fra onsdag  Temperaturene vil også stige i store deler av landet. – Det blir ganske fin dag i morgen, med høyere temperaturer. I Bergen kan det bli opp mot 10 grader. Jo lenger øst i Sør-Norge du beveger deg, jo kjøligere vil det bli. På Østlandet vil det de kommende dagene bli omtrent fem plussgrader.  Beveger vi oss nordover, er det også ventet oppholdsvær de kommende dagene, sier meteorolog Reuder. Der vil det derimot være noe kjøligere, og ligge på rundt null grader på dagtid.   Ukens dommedag blir imidlertid onsdag, forteller meteorologen.  – Fra og med onsdag kan det hende at det er mulighet for perioder med nedbør. Men det er fortsatt en del usikkerhet. – Så våren har ikke kommet for å bli? – Det er litt tidlig å si fordi mars er en slags overgangsmåned. Alt kan skje. Vi kan ha dager med sol, men vi kan også ha litt regn eller sludd innimellom.
Det er ventet sol og oppholdsvær over store deler av Sør-Norge mandag. Aller penest blir været på Vestlandet Det vil være pent vær og stigende temperaturer i starten av den kommende uken Onsdag kan by på nedbør, men det er fortsatt usikkert grunnet et høytrykk Mars er en overgangsmåned, med muligheter for sludd